สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 17 พ.ย.58
17 พ.ย. 2558

– เงินเยนอยู่ที่ระดับ 123.28 เยน/ดอลลาร์ จากตอนเช้าที่อยู่ที่ระดับ 123.30 เยน/ดอลลาร์
– ส่วนเงินยูโรอยู่ที่ระดับ 1.0660 ดอลลาร์/ยูโร จากตอนเช้าที่อยู่ที่ระดับ 1.0670 ดอลลาร์/ยูโร
– ดัชนี SET ปิดวันนี้ที่ระดับ 1,390.17 จุด เพิ่มขึ้น 1.55 จุด หรือ 0.11% มูลค่าการซื้อขาย 40,886.19 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 746.08 ล้านบาท (SET+MAI)
 
– พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) กล่าวว่า การลงทุนโครงสร้างพื้นฐานเป็นการใช้งบประมาณจำนวนมาก เพราะฉะนั้นการเร่งรัดจัดตั้งกองทุนโครงสร้างพื้นฐานจะช่วยแบ่งเบาภาระค่าใช้จ่ายในการลงทุนของรัฐบาล ทั้งนี้ จะต้องมีผลตอบแทนที่น่าจูงใจอย่างเหมาะสมให้กับกองทุนดังกล่าว เพื่อดึงดูดให้เกิดการลงทุน และกองทุนจะต้องดำเนินการอย่างโปร่งใสเป็นไปตามกฎหมาย ไม่ได้เอื้อประโยชน์ให้กลุ่มใดกลุ่มหนึ่ง
– นายอาคม เติมพิทยาไพสิฐ รมว.คมนาคม คาดว่าการขยายตัวเศรษฐกิจ (GDP) ของไทยในไตรมาส 4/58 อยู่ที่ประมาณ 3% จากไตรมาส 3/58 ที่ GDP อยู่ที่ 2.9% โดยได้รับผลดีจากมาตรการกระตุ้นเศรษฐกิจของภาครัฐ ซึ่งจะมีงบลงทุนของกรมทางหลวง 2.5 หมื่นล้านบาท และกรมทางทางหลวงชนบท งบลงทุน 1.5 หมื่นล้านบาท รวมงบลงทุน 4 หมื่นล้านบาท โดยในช่วงก.ค.- ต.ค.58 ได้เบิกจ่ายไปแล้ว 14,988 ล้านบาท หรือเบิกจ่ายแล้ว 39% ยังเหลืออีก 61% ของงบรวม หรือประมาณ 2.5 หมื่นล้านบาทจะทยอยเบิกใช้ในเดือนพ.ย. 58 ไปจนถึงไตรมาส 1/59
– นายสมศักดิ์ โชติรัตนะศิริ ผู้อำนวยการสำนักงบประมาณ กล่าวว่า ขณะนี้ยังไม่มีข้อสรุปเรื่องการจัดทำงบประมาณรายจ่ายประจำปี 2560 ว่าจะเป็นงบประมาณแบบขาดดุลในจำนวนเท่าใด แต่เชื่อว่าอาจจะไม่ต้องตั้งงบขาดดุลในจำนวนที่สูงมาก ถ้าหากการจัดเก็บรายได้ในปีงบประมาณ 2559 นี้สามารถทำได้เต็มประสิทธิภาพและเป็นไปตามเป้าที่ตั้งไว้ ประกอบกับเชื่อว่าในปีงบประมาณ 2559 นี้ รัฐจะมีรายได้จากการเปิดประมูลคลื่น 4G เข้ามาอีกด้วย
ทั้งนี้ การจัดทำงบประมาณรายจ่ายประจำปี 2560 อยู่บนสมมติฐานว่าเศรษฐกิจไทยในปี 2560 จะขยายตัวได้ 4-5%
– กรมพัฒนาธุรกิจการค้า เผยสถิติการจดทะเบียนเลิกกิจการเดือน ต.ค.58 มีห้างหุ้นส่วนบริษัททั่วประเทศจดทะเบียนเลิกรวมทั้งหมด 2,187 ราย เพิ่มขึ้น 33% เทียบกับเดือนเดียวกันปีที่แล้ว และเพิ่มขึ้น 16% เมื่อเทียบกับเดือนก่อน
– บริษัท PwC ประเทศไทย เปิดเผยถึงผลสำรวจ APEC CEO Survey 2015 ว่าแม้ความมั่นใจต่อการเติบโตของธุรกิจและรายได้ในปีหน้าจะลดลง แต่ซีอีโอเอเปกถึง 53% วางแผนที่จะเพิ่มการลงทุนในภูมิภาคในอีก 12 เดือนข้างหน้า โดยส่วนใหญ่ (68%) มองว่าการกระจายการลงทุนใหม่ๆ จะอยู่ภายในเขตเศรษฐกิจเอเปก โดยประเทศ 5 อันดับแรกที่ซีอีโอเอเปกจัดให้เป็นตลาดที่น่าลงทุนในอีก 12 เดือนข้างหน้า ได้แก่ อันดับ 1 สาธารณรัฐประชาชนจีน (53%), อันดับ 2 อินโดนีเซีย เวียดนาม และ สหรัฐอเมริกา (52% เท่ากัน), อันดับ 3 สิงคโปร์ (46%), อันดับ 4 ฟิลิปปินส์ (45%) และอันดับ 5 ไทย (42%) ซึ่งขยับขึ้นจากปีก่อนที่อันดับ 8 และนำหน้ามาเลเซีย และ ญี่ปุ่น (40% เท่ากัน)
 
ที่มา: สำนักข่าวอินโฟเควสท์